erhwenkuo/poetry-chinese-zhtw huggingface dataset:
國香
作者：張炎（宋）

空谷幽人。曳冰簪霧帶，古色生春。結根未同蕭艾，獨抱孤貞。自分生涯淡薄，隱蓬蒿、甘老山林。風煙伴憔悴，冷落吳宮，草暗花深。霽痕消蕙雪，向崖陰飲露，應是知心。所思何處，愁滿楚水湘雲。肯信遺芳千古，尚依依、澤畔行吟。香痕已成夢，短操誰彈，月冷瑤琴。
探春慢
作者：張炎（宋）

列屋烘爐，深門響竹，催殘客裡時序。投老情懷，薄遊滋味，消得幾多悽楚。聽雁聽風雨，更聽過、數聲柔艫。暗將一點歸心，試託醉鄉分付。借問西樓在否。休忘了盈盈，端正窺戶。鐵馬春冰，柳蛾晴雪，次第滿城簫鼓。閒見誰家月，渾不記、舊遊何處。伴我微吟，恰有梅花一樹。
燭影搖紅
作者：張炎（宋）

隔水呼舟，採香何處追遊好。一年春事二分花，猶有花多少。容易繁華過了。趁園林、飛紅未掃。舊酲新醉，幾日不來，綠陰芳草。
木蘭花慢
作者：張炎（宋）

萬花深處隱，安一點、世塵無。步翠麓幽尋，白雲自在，流水縈紆。攜歌緩遊細賞，倩何人、重寫輞川圖。遲日香生草木，淡風聲和琴書。安居。歌引巾車。童放鶴、我知魚。看靜裡閒中，醒來醉後，樂意偏殊。桃源帶春去遠，有園林、如此更何如。回首丹光滿谷，恍然卻是蓬壺。
意難忘
作者：張炎（宋）

風月吳娃。柳陰中認得，第二香車。春深妝減豔，波轉影流花。鶯語滑，透紋紗。有低唱人誇。怕誤卻，周郎醉眼，倚扇佯遮。底須拍碎紅牙。聽曲終奏雅，可是堪嗟。無人知此意，明月又誰家。塵滾滾，老年華。付情在琵琶。更嘆我，黃蘆苦竹，萬里天涯。
壺中天・念奴嬌
作者：張炎（宋）

瘦筇訪隱，正繁陰閒鎖，一壺幽綠。喬木蒼寒圖畫古，窈窕行人韋曲。鶴響天高，水流花淨，笑語通華屋。虛堂松外，夜深涼氣吹燭。樂事楊柳樓心，瑤臺月下，有生香堪掬。誰理商聲簾外悄，蕭瑟懸璫鳴玉。一笑難逢，四愁休賦，任我雲邊宿。倚闌歌罷，露螢飛上秋竹。
壺中天・念奴嬌
作者：張炎（宋）

穿幽透密，傍園林宴樂，清時鐘鼓。簾隔波紋分晝影，融得一壺春聚。篆徑通花，花多迷徑，難省來時路。緩尋深靜，野雲松下無數。空翠暗溼荷衣，夷猶舒嘯，日涉成佳趣。香雪因風晴更落，知是山中何樹。響石橫琴，懸崖擁檻，待月慵歸去。忽來詩思，水田飛下白鷺。
清波引
作者：張炎（宋）

江濤如許。更一夜聽風聽雨。短篷容與。盤礴那堪數。弭節澄江樹。不為蓴鱸歸去。怕教冷落蘆花，誰招得舊鷗鷺。寒汀古漵。盡日無人喚渡。此中清楚。寄情在譚麈。難覓真閒處。肯被水雲留住。泠然棹入川流，去天尺五。
暗香
作者：張炎（宋）

猗蘭聲歇。抱孤琴思遠，幾番彈徹。洗耳無人，寂寂行歌古時月。一笑東風又急。黯消凝、恨聽啼鴂。想少陵、還嘆飄零，遣興在吟篋。愁絕。更離別。待款語遲留，賦歸心切。故園夢接。花影閒門掩春蝶。重訪山中舊隱，有羈懷、未須輕說。莫相忘，堤上柳、此時共折。
一萼紅
作者：張炎（宋）

艤孤篷。正叢篁護碧，流水曲池通。傴僂穿巖，紆盤尋徑，忽見倒影凌空。擁一片、花陰無地，細看來、猶帶古春風。勝事園林，舊家陶謝，詩酒相逢。眼底煙霞無數，料神仙即我，何處崆峒。清氣分來，生香不斷，洞戶自有云封。認奇字、摩挲峭石，聚萬景、只在此山中。人倚虛闌喚鶴，月白千峰。
霜葉飛
作者：張炎（宋）

故園空杳。霜風勁、南塘吹斷瑤草。已無清氣礙雲山，奈此時懷抱。尚記得、修門賦曉。杜陵花竹歸來早。傍雅亭幽榭，慣款語英遊，好懷無限歡笑。不見換羽移商，杏梁塵遠，可憐都付殘照。坐中泣下最誰多，歎賞音人少。悵一夜、梅花頓老。今年因甚無詩到。待喚起清魂□，說與淒涼，定應愁了。
憶舊遊
作者：張炎（宋）

記瓊筵卜夜，錦檻移春，同惱鶯嬌。暗水流花徑，正無風院落，銀燭遲銷。鬧枝淺壓髫髻，香臉泛紅潮。甚如此遊情，還將樂事，輕趁冰消。飄零又成夢，但長歌嫋嫋，柳色迢迢。一葉江心冷，望美人不見，隔浦難招。認得舊時鷗鷺，重過月明橋。溯萬里天風，清聲謾憶何處簫。
木蘭花慢
作者：張炎（宋）

水痕吹杏雨，正人在、隔江船。看燕集春蕪，漁棲暗竹，溼影浮煙。餘寒尚猶戀柳，怕東風、未肯擘晴綿。愁重遲教醉醒，夢長催得詩圓。樓前。笑語當年。情款密、思留連。記白月依弦，青天墮酒，袞袞山川。垂髫至今在否，倚飛臺、誰擲買花錢。不是尋春較晚，都緣聽得啼鵑。
瀟瀟雨・踏莎行
作者：張炎（宋）

空山彈古瑟，掬長流、洗耳復誰聽。倚闌干不語，江潭樹老，風挾波鳴。愁裡不須啼鴂，花落石床平。歲月鷗前夢，耿耿離情。記得相逢竹外，看詞源倒瀉，一雪塵纓。笑匆匆呼酒，飛雨夜行舟。又天涯、零落如此，掩閒門、得似晉人清。相思恨，趁楊花去，錯到長亭。
臺城路・齊天樂
作者：張炎（宋）

分明柳上春風眼，曾看少年人老。雁拂沙黃，天垂海白，野艇誰家昏曉。驚心夢覺。謾慷慨悲歌，賦歸不早。想得相如，此時終是倦遊了。經行幾度怨別，酒痕消未盡，空被花惱。茂苑重來，竹溪深隱，還勝飄零多少。羈懷頓掃。尚識得妝樓，那回蘇小。寄語盟鷗，問春何處好。
木蘭花慢
作者：張炎（宋）

目光牛背上，更時把、漢書看。記落葉江城，孤雲海樹，漂泊忘還。懸知偶然是夢，夢醒來、未必是邯鄲。笑指螢燈借暖，愁憐鏡雪驚寒。投閒。寄傲怡顏。要一似、白鷗閒。且旋緝荷衣，琴尊客裡，歲月人間。菟裘漸營瘦竹，任重門、近水隔花關。數畝清風自足，元來不在深山。
瑤臺聚八仙・新雁過妝樓
作者：張炎（宋）

秋水涓涓。人正遠、魚雁待拂吟箋。也知遊意，多在第二橋邊。花底鴛鴦深處影，柳陰淡隔裡湖船。路綿綿。夢吹舊笛，如此山川。平生幾謝屐，任放歌自得，直上風煙。峭壁誰家，長嘯竟落松前。十年孤劍萬里，又何似、畦分抱甕泉。山中酒，且醉餐石髓，白眼青天。
摸魚子
作者：張炎（宋）

想西湖、段橋疏樹。梅花多是風雨。如今見說閒雲散，煙水少逢鷗鷺。歸未許。又款竹誰家，遠思愁□庾。重遊倦旅。縱認得鄉山，長江滾滾，隔浦正延佇。垂楊渡。握手荒城舊侶。不知來自何處。春窗翦韭青燈夜，疑與夢中相語。闌屢拊。甚轉眼流光，短髮真堪數。從教醉舞。試借地看花，揮毫賦雪，孤艇且休去。
壺中天・念奴嬌
作者：張炎（宋）

海山縹緲。算人間自有，移來蓬島。一粒粟中生倒景，日月光融丹灶。玉洞分春，雪巢不夜，心寂凝虛照。鶴溪遊處，肯將琴劍同調。休問掛樹瓢空，窗前清意，贏得不除草。只恐漁郎曾誤入，翻被桃花一笑。潤色茶經，評量山水，如此閒方好。神仙陸地，長房應未知道。
風入松
作者：張炎（宋）

危樓古鏡影猶寒。倒景忽相看。桃花不識東西晉，想如今、也夢邯鄲。縹緲神仙海上，飄零圖畫人間。寶光丹氣共迴環。水弱小舟閒。秋風難老三珠樹，尚依依、脆管清彈。說與霓裳莫舞，銀橋不到深山。
數花風・鳳凰閣
作者：張炎（宋）

好遊人老，秋鬢蘆花共色。征衣猶戀去年客。古道依然黃葉。誰家蕭瑟。自笑我、如何是得。酒樓仍在，流落天涯醉白。孤城寒樹美人隔。煙水此程應遠，須尋梅驛。又漸數、花風第一。
南樓令・唐多令
作者：張炎（宋）

風雨怯殊鄉。梧桐又小窗。甚秋聲、今夜偏長。憶著舊時歌舞地，誰得似、牧之狂。茉莉擁釵梁。雲窩一枕香。醉瞢騰、多少思量。明月半床人睡覺，聽說道、夜深涼。
南樓令・唐多令
作者：張炎（宋）

重整舊漁蓑。江湖風雨多。好襟懷、近日消磨。流水桃花隨處有，終不似、隱煙蘿。南浦又漁歌。桃雲泛遠波。想孤山、山下經過。見說梅花都老盡，恁為問、是如何。
淡黃柳
作者：張炎（宋）

楚腰一捻。羞翦青絲結。力未勝春嬌怯怯。暗託鶯聲細說。愁蹙眉心鬥雙葉。正情切。柔枝未堪折。應不解、管離別。奈如今已入東風睫。望斷章臺，馬蹄何處，閒了黃昏淡月。
清平樂
作者：張炎（宋）

候蛩悽斷。人語西風岸。月落沙平江似練。望盡蘆花無雁。暗教愁損蘭成，可憐夜夜關情。只有一枝梧葉，不知多少秋聲。
虞美人
作者：張炎（宋）

修眉刷翠春痕聚。難翦愁來處。斷絲無力綰韶華。也學落紅流水、到天涯。那回錯認章臺下。卻是陽關也。待將新恨趁楊花。不識相思一點、在誰家。
減字木蘭花
作者：張炎（宋）

鎖香亭榭。花豔烘春曾卜夜。空想芳遊。不到秋涼不信愁。酒遲歌緩。月色平分窗一半。誰伴孤吟。手擘黃花碎卻心。
踏莎行
作者：張炎（宋）

柳未三眠，風才一訊。催人步屧吹笙徑。可曾中酒似當時，如今卻是看花病。老願春遲，愁嫌晝靜。鞦韆院落寒猶剩。捲簾休問海棠開，相傳燕子歸來近。
南鄉子
作者：張炎（宋）

歌扇錦連枝。問著東風已不知。怪底樓前多種柳，相思。那葉渾如舊樣眉。醉裡眼都迷。遮莫東牆帶笑窺。行到尋常遊冶處，慵歸。只道看花似向時。
蝶戀花
作者：張炎（宋）

頗愛楊瓊妝淡注。猶理螺鬟，擾擾松雲聚。兩翦秋痕流不去。佯羞卻把周郎顧。欲訴閒愁無說處。幾過鶯簾，聽得間關語。昨夜月明香暗度。相思忽到梅花樹。
蝶戀花
作者：張炎（宋）

仙子鋤雲親手種。春鬧枝頭，消得微霜凍。可是東風吹不動。金鈴懸網珊瑚重。社燕盟鷗詩酒共。未足遊情，剛把斜陽送。今夜定應歸去夢。青苹流水簫聲弄。
蝶戀花
作者：張炎（宋）

巧結分枝黏翠艾。翦翦香痕，細把泥金界。小簇葵榴芳錦隘。紅妝人見應須愛。午鏡將拈開鳳蓋。倚醉凝嬌，欲戴還慵戴。約臂猶餘朱索在。梢頭添掛朱符袋。
清平樂
作者：張炎（宋）

暗香千樹。結屋中間住。明月一方流水護。夢入梨雲深處。清冰隔斷塵埃。無人踏碎蒼苔。一似逋仙歸後，吟詩不下山來。
燭影搖紅
作者：張炎（宋）

閒苑深迷，趁香隨粉都行遍。隔窗花氣暖扶春，只許鶯鶯佔。燭焰晴烘醉臉。想東鄰、偷窺笑眼。欲尋無處，暗掐新聲，銀屏斜掩。一片雲閒，那知顧曲周郎怨。看花猶自未分明，畢竟何時見。已信仙緣較淺。謾凝思、風簾倒卷。出門一笑，月落江橫，數峰天遠。
露華
作者：張炎（宋）

亂紅自雨，正翠蹊誤曉，玉洞明春。蛾眉淡掃，背風不語盈盈。莫恨小溪流水，引劉郎、不是飛瓊。羅扇底，從教淨冶，遠障歌塵。一掬瑩然生意，伴壓架酴醿，相惱芳吟。玄都觀裡，幾回錯認梨雲。花下可憐仙子，醉東風、猶自吹笙。殘照晚，漁翁正迷武陵。
解語花
作者：張炎（宋）

行歌趁月，喚酒延秋，多買鶯鶯笑。蕊枝嬌小。渾無奈、一掬醉鄉懷抱。籌花鬥草。幾曾放、好春閒了。芳意闌，可惜香心，一夜酸風掃。海上仙山縹緲。問玉環何事，苦無分曉。舊愁空杳。藍橋路、深掩半庭斜照。餘情暗惱。都緣是、那時年少。驚夢迴、懶說相思，畢竟如今老。
祝英臺近
作者：張炎（宋）

及春遊，卜夜飲，人醉萬花醒。轉眼年華，白髮半垂領。與鷗同一清波，風蘋月樹，又何事、浮蹤不定。靜中省。便須門掩柴桑，黃卷伴孤隱。一粟生涯，樂事在瓢飲。愛閒休說山深，有梅花處，更添個、暗香疏影。
瑤臺聚八仙・新雁過妝樓
作者：張炎（宋）

楚竹閒挑。千日酒、樂意稍稍漁樵。那回輕散，飛夢便覺迢遙。似隔芙蓉無路到，如何共此可憐宵。舊愁消。故人念我，來問寂寥。登臨試開笑口，看垂垂短髮，破帽休飄。款語微吟，清氣頓掃花妖。明朝柳岸醉醒，又知在煙波第幾橋。懷人處，任滿身風露，踏月吹簫。
滿江紅
作者：張炎（宋）

傅粉何郎，比玉樹、瓊枝謾誇。看生子、東塗西抹，笑語浮華。蝴蝶一生花裡活，似花還卻似非花。最可人、嬌豔正芳年，如破瓜。離別恨，生嘆嗟。歡情事，起喧譁。聽歌喉清潤，片玉無瑕。洗盡人間笙笛耳，賞音多向五侯家。好思量、都在步蓮中，裙翠遮。
祝英臺近
作者：張炎（宋）

帶飄飄，衣楚楚。空谷飲甘露。一轉花風，蕭艾遂如許。細看息影雲根，淡然詩思，曾□被、生香輕誤。此中趣。能消幾筆幽奇，羞掩眾芳譜。薜老苔荒，山鬼竟無語。夢遊忘了江南，故人何處，聽一片、瀟湘夜雨。
臺城路・齊天樂
作者：張炎（宋）

老枝無著秋聲處，蕭蕭倦聽風雨。暗飲春腴，欣榮晚節，不載天河人去。心存太古。喜冰雪相看，此君欲語。共倚雲根，歲寒羞並歲寒所。當年曾見漢館，捲簾頻坐對，飛夢湘楚。嘆我重來，何堪如此，落葉空江無數。盤桓屢撫。似冉冉吹衣，頗疑非霧。素壁高堂，晉人清幾許。
長亭怨・長亭怨慢
作者：張炎（宋）

跨匹馬、東瀛煙樹。轉首十年，旅愁無數。此日重逢，故人猶記舊遊否。雨今雲古。更秉燭、渾疑夢語。袞袞登臺，嘆野老、白頭如許。歸去。問當初鷗鷺。幾度西湖霜露。漂流最苦。便一似、斷蓬飛絮。情可恨、獨棹扁舟，浩歌向、清風來處。有多少相思，都在一聲南浦。
憶舊遊
作者：張炎（宋）

笑銘崖筆倦，訪雪舟寒，覓裡尋鄰。半掩閒門草，看長松落蔭，舊榻懸塵。自憐此來何事，不為憶鱸蓴。但回首當年，芙蓉城裡，勝友如雲。思君。度遙夜，謾疑是梅花，簷下空巡。蝶與周俱夢，折一枝聊寄，古意殊真。渺然望極來雁，傳與異鄉春。尚記得行歌，陽關西出無故人。
踏莎行
作者：張炎（宋）

花引春來，手擎春住。芳心一點誰分付。微歌微笑驀思量，瞥然拋與東流去。帶潤偷拈，和香密護。歸時自有留連處。不隨煙水不隨風，不教輕把劉郎誤。
浪淘沙
作者：張炎（宋）

香霧溼雲環。蕊佩珊珊。酒醒微步晚波寒。金鼎尚存丹已化，雪冷虛壇。遊冶未知還。鶴怨空山。瀟湘無夢繞叢蘭。碧海茫茫歸不去，卻在人間。
西江月
作者：張炎（宋）

落落奇花未吐，離離瑤草偏幽。蓬山元是不知秋。卻笑人間春瘦。瀟麗寒犀麈尾，玲瓏潤玉搔頭。半窗晴日水痕收。不怕杜鵑啼後。
珍珠令
作者：張炎（宋）

桃花扇底歌聲杳。愁多少。便覺道花陰閒了。因甚不歸來，甚歸來不早。滿院飛花休要掃。待留與、薄情知道。怕一似飛花，和春都老。
壺中天・念奴嬌
作者：張炎（宋）

波明晝錦，看芳蓮迎曉，風弄晴碧。喬木千年長潤屋，清蔭圖書琴瑟。龜甲屏開，蝦鬚簾卷，瑤草秋無色。和燻蘭麝，綵衣歡擁詩伯。溪上燕往鷗還，筆床茶灶，筇竹隨遊屐。閒似神仙閒最好，未必如今閒得。書染芝香，驛傳梅信，次第來雲北。金尊須滿，月光長照歌席。
摸魚子
作者：張炎（宋）

溯空明、霽蟾飛下，湖湘難辨遙樹。流來那得清如許，不與眾流東注。浮淨宇。任訊息虛盈，壺內藏今古。停杯問取。甚玉笛移宮，銀橋散影，依舊廣寒府。休凝佇。鼓枻漁歌在否。滄浪渾是煙雨。黃河路接銀河路。炯炯近天尺五。還自語。奈一寸閒心，不是安愁處。凌風遠舉。趁冰玉光中，排雲萬里，秋艇載詩去。
好事近
作者：張炎（宋）

蔥倩滿身雲，酒暈淺融香頰。水調數聲嫻雅，把芳心偷說。風吹裙帶下階遲，驚散雙蝴蝶。佯拈花枝微笑，溜晴波一瞥。
小重山
作者：張炎（宋）

陰過雲根冷不移。古林疏又密，色依依。何須噴飯笑當時。篔簹谷，盈尺小鵝溪。展玩似堪疑。楚山從此去，望中迷。不知何處倚湘妃。空江晚，長笛一聲吹。
蝶戀花
作者：張炎（宋）

求友林泉深密處。弄舌調簧，如問春何許。燕子先將雛燕去。淒涼可是歌來暮。喬木蕭蕭梧葉雨。不似尋芳，翻落花心露。認取門前楊柳樹。數聲須入新年語。
南樓令・唐多令
作者：張炎（宋）

天淨雨初晴。秋清人更清。滿吟窗、柳思周情。一片香來松桂下，長聽得，讀書聲。閒處卷黃庭。年年兩鬢青。佩芳蘭、不繫塵纓。傍取溪邊端正月，對玉兔、話長生。
風入松
作者：張炎（宋）

新篁依約佩初搖。老石潤山腰。逸人未必猶酣酒，正溪頭、風雨瀟瀟。礪齒猶隨市隱，虛心肯受春招。從教三徑入漁樵。對此覺塵消。娟枝冷葉無多子，伴明窗、書卷詩瓢。清過炎天梅蕊，淡欺雪裡芭蕉。
踏莎行
作者：張炎（宋）

水落槎枯，田荒玉碎。夜闌秉燭驚相對。故家人物已無傳，一燈卻照清江外。色展天機，光搖海貝。錦囊日月奚童背。重逢何處撫孤松，共吟風月西湖醉。
聲聲慢
作者：張炎（宋）

因風整帽，借柳維舟，休登故苑荒臺。去歲何年，遊處半入蒼苔。白鷗舊盟未冷，但寒沙、空與愁堆。謾嘆息，問西門灑淚，不忍徘徊。眼底江山猶在，把冰弦彈斷，苦憶顏回。一點歸心，分付布襪青鞋。相尋已期到老，那知人、如此情懷。悵望久，海棠開、依舊燕來。
聲聲慢
作者：張炎（宋）

□聲短棹，柳色長條，無花但覺風香。萬境天開，逸興縱我清狂。白鷗更閒似我，趁平蕪、飛過斜陽。重嘆息，卻如何不□，夢裡黃梁。一自三高非舊，把詩囊酒具，千古淒涼。近日煙波，樂事盡逐漁忙。山橫洞庭夜月，似瀟湘、不似瀟湘。歸未得，數清遊、多在水鄉。
聲聲慢
作者：張炎（宋）

百花洲畔，十里湖邊，沙鷗未許盟寒。舊隱琴書，猶記渭水長安。蒼雲數千萬疊，卻依然、一笑人間。似夢裡，對清尊白髮，秉燭更闌。渺渺煙波無際，喚扁舟欲去，且與憑闌。此別何如，能消幾度陽關。江南又聽夜雨，怕梅花、零落孤山。歸最好，甚閒人，猶自未閒。
木蘭花慢
作者：張炎（宋）

二分春是雨，採香徑、綠陰鋪。正私語晴蛙，于飛晚燕，閒掩紋疏。流光慣欺病酒，問楊花、過了有花無。啼鴂初聞院宇，釣船猶系菰蒲。林逋。樹老山孤。渾忘卻、隱西湖。嘆扇底歌殘，蕉間夢醒，難寄中吳。秋痕尚懸鬢影，見蓴絲、依舊也思鱸。黏壁蝸涎幾許，清風只在樵漁。
清平樂
作者：張炎（宋）

□花一葉。比似前時別。煙水茫茫無處說。冷卻西湖□月。貞芳只合深山。紅塵了不相關。留得許多清影，幽香不到人間。
清平樂
作者：張炎（宋）

□□不了。都被紅塵老。一粒粟中休道好。弱水竟通蓬島。孤雲漂泊難尋。如今卻在□□。莫趁清風出岫，此中方是無心。
清平樂
作者：張炎（宋）

平沙流水。葉老蘆花未。落雁無聲還有字。一片瀟湘古意。扁舟記得幽尋。相尋只在□□。莫趁春風飛去，玉關夜雪猶深。
臨江仙
作者：張炎（宋）

翦翦春水出萬壑，和春帶出芳叢。誰分弱水洗塵紅。低迴金叵羅，約略玉玲瓏。昨夜洞庭雲一片，朗吟飛過天風。戲將瑤草散虛空。靈根何處覓，只在此山中。
思佳客
作者：張炎（宋）

夢裡瞢騰說夢華。鶯鶯燕燕已天涯。蕉中覆處應無鹿，漢上從來不見花。今古事，古今嗟。西湖流水響琵琶。銅駝煙雨棲芳草，休向江南問故家。
清平樂
作者：張炎（宋）

柳間花外。日日離人淚。憶得樓心和月醉。落葉與愁俱碎。如今一笑吳中。眼青猶認衰翁。先泛扁舟煙水，西湖多定相逢。
清平樂
作者：張炎（宋）

□□晴樹。寒食無風雨。記得當時遊冶處。桂底一身香露。神仙只在蓬萊。不知白鶴飛來。乘興飄然歸去，瞋人踏破青苔。
風入松
作者：張炎（宋）

滿頭風雪昔同遊。同載月明舟。回來又續西湖夢，繞江南、那處無愁。贏得如今老大，依然只是漂流。故人翦燭對花謳。不記此身浮。征衣冷落荷衣暖，徑雖荒、也合歸休。明□□□煙水，相思卻在幷州。
漁歌子
作者：張炎（宋）

□卯灣頭屋數間。放船收盡一溪山。聊適興，且怡顏。問天難買是真閒。
漁歌子
作者：張炎（宋）

□□□□□溪流。緊繫籬邊一葉舟。沽酒去，閉門休。從此清閒不屬鷗。
漁歌子
作者：張炎（宋）

□□□□白雲多。童子貪眠枕綠蓑。莞爾笑，浩然歌。奈此蕭蕭落葉何。
漁歌子
作者：張炎（宋）

□□□□半樹梅。捲簾一色玉蓬萊。宜嘯詠，莫徘徊。乘興扁舟好去來。
漁歌子
作者：張炎（宋）

□□□□□子同。更無人識老漁翁。來往事，有無中。卻恐桃源自此通。
漁歌子
作者：張炎（宋）

□□□□□求魚。釣不得魚還自如。塵事遠，世人疏。何須更寫絕交書。
漁歌子
作者：張炎（宋）

□□□□濯塵纓。嚴瀨磻溪有重輕。多少事，古今情。今人當似古人清。
漁歌子
作者：張炎（宋）

□□□□□浮家。篷底光陰鬢未華。停短棹，艤平沙。流水恐是杏壇花。
漁歌子
作者：張炎（宋）

□□□□□孤村。路隔塵寰水到門。斜照散，遠雲昏。白鷺飛來老樹根。
漁歌子
作者：張炎（宋）

□□□年酒半酣。知魚知我靜中參。峰六六，徑三三。此懷難與俗人談。
一翦梅
作者：張炎（宋）

悶蕊驚寒減豔痕。蜂也消魂。蝶也消魂。醉歸無月傍黃昏。知是花村。知是前村。留得閒枝葉半存。好似桃根。不似桃根。小樓昨夜雨聲渾。春到三分。秋到三分。
南鄉子
作者：張炎（宋）

野色一橋分。活水流雲直到門。落葉堆籬從不掃，開尊。醉裡教兒誦楚文。隔斷馬蹄痕。商鼎燻花獨自聞。吟思更添清絕處，黃昏。月白枝寒雪滿村。
清平樂
作者：張炎（宋）

五湖一葉。風浪何時歇。醉裡不知花影別。依舊空山明月。夜深鶴怨歸遲。此時那處堪歸。門外一株楊柳，折來多少相思。
柳梢青
作者：張炎（宋）

一夜凝寒，忽成瓊樹，換卻繁華。因甚春深，片紅不到，綠水人家。眼驚白晝天涯。空望斷、塵香鈿車。獨立迴風，東闌惆悵，莫是梨花。
南歌子
作者：張炎（宋）

窗密春聲聚，花多水影重。只留一路過東風。圍得生香不斷、錦熏籠。月地連金屋，雲樓瞰翠蓬。惺忪笑語隔簾櫳。知是誰調鸚鵡、柳陰中。
青玉案
作者：張炎（宋）

萬紅梅里幽深處。甚杖履、來何暮。草帶湘香穿水樹。塵留不住。雲留卻住。壺內藏今古。獨清懶入終南去。有忙事、修花譜。騎省不須重作賦。園中成趣。琴中得趣。酒醒聽風雨。
臺城路・齊天樂
作者：張炎（宋）

當年不信江湖老，如今歲華驚晚。路改家迷，花空陰落，誰識重來劉阮。殊鄉頓遠。甚猶帶羈懷，雁悽蛩怨。夢裡忘歸，亂浦煙浪片帆轉。閉門休嘆故苑。杖藜遊冶處，蕭艾都遍。雨色雲西，晴光水北，一洗悠然心眼。行行漸懶。快料理幽尋，酒瓢詩卷。賴有湖邊，舊時鷗數點。
菩薩蠻
作者：張炎（宋）

霜花鋪岸濃如雪。田間水淺冰初結。林密亂鴉啼。山深雁過稀。風恬湖似鏡。冷浸樓臺影。梅不怕隆寒。疏葩正耐看。
尾犯
作者：張炎（宋）

一白受春知。獨愛老來，疏瘦偏宜。古月黃昏，許松竹相依。暈蘚枯槎半折，影浮波、渴龍倒窺。歲華凋謝，水邊籬落，雪後忽橫枝。百花頭上立，且休問、向北開遲。老了何郎，不成便無詩。惟只有、西州倦客，怕說著、西湖舊時。難忘處，放鶴山空人未歸。
祝英臺近
作者：張炎（宋）

水空流，心不競，門掩柳陰早。芸暖書薌，聲壓四簷悄。斷塵飛遠清風，人間醒醉，任蝶夢、何時分曉。古音少。素琴久已無弦，俗子未知道。聽雨看雲，依舊靜中好。但教春風融融，一般意思，小窗外、不除芳草。
華胥引
作者：張炎（宋）

碧浮春蓋，黃點秋旗，細芳泛月。露委殘釵，煙梳高髻曾戲折。幾度宿寄山房，□麴塵雲屑。香入蜂須，蜜房風味應別。蒭酒浮湯，愛霏霏、粉黃清絕。嫩苞新子，憑誰香歌五粒。只怕東風吹盡，長蕭蕭黃髮。獨鶴歸來，滿庭零亂金雪。
甘州・八聲甘州
作者：張炎（宋）

想不勞、添竹引龍鬚，斷梗忽傳芳。記珠懸潤碧，飄飄秋影，曾印禪窗。詩外片雲落莫，錯認是花光。無色空塵眼，霧老煙荒。一翦靜中生意，任前看冷淡，真味深長。有清風如許，吹斷萬紅香。且休教夜深人見，怕誤他、看月上銀床。凝眸久，卻愁捲去，難博西涼。
沁園春
作者：韓信同（宋）

望紫雲翁，啟明在東，長庚在西。但空有寸心，荊州江漢，未能百里，弱水沙黎。菊底秋深，樵邊信至，一曲陽春草木知。長吟詠，覺聲如韓操，骨似陶詩。不應鬢髮能稀。七十壽強如六十耆。想高談傾坐，風斯下矣，微辭漱物，清且漣漪。謾說磻翁，休誇淇叟，用舍行藏各有時。真修養，有近思家學，字字參芝。
沁園春
作者：王炎午（宋）

又是年時，杏紅欲臉，柳綠初芽。奈尋春步遠，馬嘶湖曲，賣花聲過，人唱窗紗。暖日晴煙，輕衣羅扇，看遍王孫七寶車。誰知道，十年魂夢，風雨天涯。休休何必傷嗟。謾贏得、青青兩鬢華。且不知門外，桃花何代，不知江左，燕子誰家。世事無情，天公有意，歲歲東風歲歲花。拚一笑、且醒來杯酒，醉後杯茶。
點絳唇
作者：徐瑞（宋）

多事春風，年年綠遍江南草。羅裙色好。莫把相如惱。夢入瑤臺，搔背麻姑爪。還驚覺。杜鵑啼早。一夜相思老。
菩薩蠻
作者：王去疾（宋）

吳波深處波聲急。欄干下瞰魚龍宅。江北與江南。斜陽山外山。十洲三島地。夢裡身曾至。今日醉危亭。神仙邀我盟。
踏莎行
作者：劉將孫（宋）

水際輕煙，沙邊微雨。荷花芳草垂楊渡。多情移徙忽成愁，依稀恰是西湖路。血染紅箋，淚題錦句。西湖豈憶相思苦。只應幽夢解重來，夢中不識從何去。
阮郎歸
作者：劉將孫（宋）

斜陽江路柳青青。傳杯那放停。上船不記送人行。南風吹酒醒。江曲曲，路縈縈。月明潮水生。送將殘夢作浮萍。角聲何處城。
南鄉子
作者：劉將孫（宋）

山色泛秋光。點點東籬菊又黃。歲月欺人如此去，堂堂。一事無成兩鬢霜。佳節共持觴。無限杯供有限狂。明月明年詩句苦，茫茫。細把茱萸感慨長。
八聲甘州
作者：劉將孫（宋）

不看萸、把酒對名山，無帽厭西風。渺四海故人，一尊今雨，萬里長空。宇宙此山此日，今夕幾人同。舉世誰不醉，獨屬陶公。當日白衣幾許，漫悽其寄興，落日籬東。撫停雲六合，借醉託孤蹤。□弔古、不須多感，□古人、那得共杯中。拚酩酊，明年此會，誰此從容。
八聲甘州
作者：劉將孫（宋）

看東風、天上放梅開，經歲又新成。笑柳眼迷青，桃腮改白，蝶舞塵驚。任是萬紅千紫，無力與春爭。想建章鳷鵲，猶是殘霙。不比臘前憔悴，撥寒爐榾柮，茶薄煙清。快玉龍戰罷，四野迥收兵。望紅花、扶桑國裡，玉玲瓏、□□海天平。晴窗下，疏疏花雨，滴滴春聲。
八聲甘州
作者：劉將孫（宋）

又江南、三月更明朝，便已是南風。擬強駐韶光，狂追柳絮，臥佔殘紅。早向尊前沈醉，莫聽五更鐘。贏得春工笑，惱殺渠儂。只道春風不改，□年來歲去，柳密花濃。但沈腰潘鬢，無復舊時容。春還是、多情多恨，便不教、綠滿洛陽宮。只消得，無情風雨，斷送匆匆。
滿江紅
作者：劉將孫（宋）

正好花時，忽辦得、匆匆來去。道一往無情，卻又別顰愁嫵。四海雲鬟高樣髻，長思紅袖□分路。怪近來、不怨客氈寒，嬋娟誤。黃花約，終難據。曾未肯，清園住。只晝思夜夢，淺斟低訴。蓮子擘開誰在意，徐娘一笑來何暮。又爭知、寂寞白頭吟，寒機素。
滿江紅
作者：劉將孫（宋）

南浦綠波，只斷送、行人行色。雖只是、鵬摶九萬，天池春碧。鸞侶鳳朋爭快睹，鷗盟鷺宿空曾識。到玉堂、天上念西江，今非昔。公去也，寧懷別。人感舊，情空切。但歲寒松柏，相期茂悅。好在莫償塵土債，風流寧可金門客。俯人間、大暑少清風，多炎熱。
滿江紅
作者：劉將孫（宋）

千里酸風，茂陵客、咸陽古道。宮門夜、馬嘶無跡，東關雲曉。牽上魏車將漢月，憶君清淚知多少。悵土花、三十六宮牆，秋風嫋。浥露蘭，啼痕繞。畫闌桂，雕香早。便天還知道，和天也老。獨出攜盤誰送客，劉郎陵上煙迷草。悄渭城、已遠月荒涼，波聲小。
摸魚兒
作者：劉將孫（宋）

又匆匆、一番元夕，無燈更愁風雨。人間天上無歸夢，惟有春來春去。愁不語。漫淚溼香綃，□草人何許。百年勝處。還更有琉璃，春棚月架，萬眼蝶羅否。風流事，孤負後來兒女。可憐薄命三五。千金無買吳呆處，更說龍飛鳳舞。今又古。便剩有才情，無分登樓賦。春醪獨撫。也難覓阿瞞，肯容狂客，醉裡試歌舞。
摸魚兒
作者：劉將孫（宋）

雨蕭蕭、春寒欲暮。杜鵑聲轉□□。東風與汝何恩怨，強管人間去住。行且去。漫憔悴十年，愁得身成樹。青青故宇。看浩蕩靈脩，徘徊落日，不樂復何故。曾聽處。少日京華行路。青燈夢斷無語。風林颯颯雞聲亂，搖落壯心如土。今又古。任啼到天明，清血流紅雨。人生幾許。且贏得劉郎，看花眼慣，懶復賦前度。
摸魚兒
作者：劉將孫（宋）

甚平生、風流謝客，刀頭夢送酸楚。不堪又得花間曲，猛憶雲英霜杵。閒情賦。誰催就月明，雲鬢犀梳吐。才情幾許。待遺策重來，吹簫一弄，鸞鳳共輕舉。留春住。買得綠波南浦。黃金□散如土。薔薇洞口三生路。無奈春光頓阻。新□緒。也待見東鄰，花豔牆低處。東風看取。便嬌送飛梭，半攜編貝，笑詠尚高古。
金縷曲・賀新郎
作者：劉將孫（宋）

我老無能矣。嘆人生、得開笑口，一年閒幾。去景悠悠如有待，白髮已非春事。便一笑、何曾是喜。我本漁樵孟諸野，向舉家、盡嘆今如是，空自苦，有誰似。堆堆獨坐文書裡。是無能、愛閒愛靜，清時有味。出處古今無真是，往往君言有理。看攘臂、後來鋒起。漢晉唐虞一杯水，只魯連、猶未知之耳。況碌碌，共餘子。
江城子
作者：劉將孫（宋）

雲濤白鳳賀瑤池。仗葳蕤。路芳菲。十月溫湯，賜浴卸羅衣。半點檀心天一笑，瓊奴弱，玉環肥。風流誰合婿金閨。露將晞。雪爭暉。貝闕珠宮，環佩月中歸。誤殺洛濱狂子建，情脈脈，恨依依。
江城梅花引
作者：劉將孫（宋）

明霞回雨霽秋空。笑難逢。步城東。直上翠微，客有可人同。回首向來輕節序，筋力異，心猶在，愧鬢蓬。悲年冉冉江滾滾。騎臺平，蔣陵冷。天高年晚，山河險，煙霧冥濛。一幅烏紗，閒著傲西風。古往今來只如此，便潦倒，渺乾坤，醉眼中。
六州歌頭
作者：劉將孫（宋）

天涯倦客，如夢說今宵。承平事，車塵漲，馬鳴蕭。火城朝。狂歌閒嬉笑，平康客，五陵俠，閒相待，沙河路，灞陵橋。萬眼琉璃，目眩去閒買，一翦梅燒。數金蛾彩蝶，簇帶那人嬌。說著魂銷。掩鮫綃。波翻海，塵換世，銅仙淚，鐵心嬈。渺何地，跢朱履，解金貂。步宮腰。瑤池驚燕罷，瓶落井，箭離弨。燈樓倒，吳兒老，絳都迢。點點梅梢殘雪，似東風、吹恨難消。悄山村漁火，風鬢立春宵。繞寒潮。
水調歌頭
作者：劉將孫（宋）

搖風猶似旆，傾雨不成盤。西風未禁十日，早作背時看。寂寞六郎秋扇，牽補靈均破屋，風露半襟寒。坐感青年晚，不但翠雲殘。嘆此君，深隱映，早闌珊。人間受盡炎熱，暑夕幾恁闌。待得良宵灝氣，正是好天良月，紅到綠垂乾。搖落從此始，感慨不能閒。
沁園春
作者：劉將孫（宋）

壬戌之秋，七夕既望，蘇子泛舟。正赤壁風清，舉杯屬客，東山月上，遺世乘流。桂棹叩舷，洞簫倚和，何事嗚嗚怨泣幽。悄危坐，撫蒼蒼東望，渺渺荊州。客雲天地蜉蝣。記千里舳艫旗幟浮。嘆孟德周郎，英雄安在，武昌夏口，山水相繆。客亦知夫，盈虛如彼，山月江風有盡不。喜更酌，任東方既白，與子遨遊。
沁園春
作者：劉將孫（宋）

十月雪堂，將歸臨皋，二客從坡。適薄暮得魚，細鱗巨口，新霜脫葉，月步行歌。有客無餚，有餚無酒，如此風清月白何。歸謀婦，得舊藏斗酒，過載婆娑。登虯踞虎嵯峨。更憑醉攀翻棲鶻窠。曾歲月幾何，江流斷岸，山川非昔，夜嘯捫蘿。孤鶴橫江，羽衣入夢，應悟飛鳴昔我過。開戶視，但寂寥四顧，萬頃煙波。
沁園春
作者：劉將孫（宋）

流水斷橋，壞壁春風，一曲韋娘。記宰相開元，弄權瘡痏，全家駱谷，追騎倉皇。彩鳳隨鴉，瓊奴失意，可似人間白麵郎。知他是，燕南牧馬，塞北驅羊。啼痕自訴衷腸。尚把筆低徊愧下堂。嘆國手無棋，危塗何策，書窗如夢，世路方長。青冢琵琶，穹廬笳拍，未比渠儂淚萬行。二十載，竟何時委玉，何地埋香。
憶舊遊
作者：劉將孫（宋）

正落花時節，憔悴東風，綠滿愁痕。悄客夢驚呼伴侶，斷鴻有約，回泊歸雲。江空共道惆悵，夜雨隔篷聞。盡世外縱橫，人間恩怨，細酌重論。嘆他鄉異縣，渺舊雨新知，歷落情真。匆匆那忍別，料當君思我，我亦思君。人生自非麋鹿，無計久同群。此去重銷魂，黃昏細雨人閉門。
水龍吟
作者：陳恕可（宋）

素姬初宴瑤池，佩環誤落雲深處。分香華井，洗妝湘渚，天姿淡濘。碧蓋吹涼，玉冠迎曉，盈盈笑語。記當時乍識，江明夜靜，只愁被、嬋娟誤。幾點沙邊飛鷺。舊盟寒、遠迷煙雨。相思未盡，纖羅曳水，清鉛泣露。玉鏡臺空，銀瓶綆絕，斷魂何許。待今宵試探，中流一葉，共凌波去。
齊天樂
作者：陳恕可（宋）

碧柯搖曳聲何許，陰陰晚涼庭院。露溼身輕，風生翅薄，昨夜綃衣初翦。琴絲宛轉。弄幾曲新聲，幾番悽惋。過雨高槐，為渠一洗故宮怨。清虛襟度漫與，向人低訴處，幽思無限。敗葉枯形，殘陽絕響，消得西風腸斷。塵情已倦。任翻鬢雲寒，綴貂金淺。蛻羽難留，頓覺仙夢遠。
齊天樂
作者：陳恕可（宋）

蛻仙飛佩流空遠，珊珊數聲林杪。薄暑眠輕，濃陰聽久，勾引淒涼多少。長吟未了。想猶怯高寒，又移深窈。與整綃衣，滿身風露正清曉。微薰庭院晝永，那回曾記得，如訴幽抱。斷響難尋，餘悲獨省，葉底還驚秋早。齊宮路杳。嘆往事魂消，夜闌人悄。謾省輕盈，粉奩雙鬢好。
桂枝香
作者：陳恕可（宋）

西風故國。記乍免內黃，歸夢溪曲。還是秦星夜映，楚霜秋足。無腸枉抱東流恨，任年年、褪匡微綠。草汀篝火，蘆洲緯箔，早寒漁屋。敘舊別、芳蒭薦玉。正香擘新橙，清泛佳菊。依約行沙亂雪，誤驚窗竹。江湖歲晚相思遠，對寒燈、謾懷幽獨。嫩湯浮眼，枯形蛻殼，斷魂重續。
水龍吟
作者：陳深（宋）

此翁疑是香山，老來愈覺才情富。天孫借與，金刀玉尺，裁雲縫霧。一曲陽春，樽前惟欠，柳蠻櫻素。對蒼松翠竹，江空歲晚，伴明月、傾芳醑。深谷修蘭楚楚。續離騷、載歌初度。麻姑素約，天寒相訪，遺餘瓊露。擬借青鸞，吹笙碧落，採芝玄圃。奈玉堂催召，文園醉叟，草凌雲賦。
賀新郎
作者：陳深（宋）

丹鳳翔雲表。覽德輝、翩然飛下，翠蓬仙島。銀漢無聲天似水，昨夜新涼多少。聽一曲、瓊簫音渺。千尺秦臺凌空峻，見一雙、翠羽先飛到。披紫霧，攬瑤草。風流別乘當英妙。對江山、掀髯把酒，浩歌長嘯。綠髮公候何足浼，自是無雙才調。況槐陰、青青天杪。月殿姮娥雲深處，近清秋、丹桂催開早。斟綠醑，戴花帽。
沁園春
作者：陳深（宋）

浪跡煙霞，有酒千鍾，有書五車。任從來蕭散，閒心似水，何堪嫵媚，笑面如花。濯發滄浪，放歌江海，肯被紅塵半點遮。誰知道，抱無名鉅璞，重價難賒。嘻嗟。大澤龍蛇。且蟠屈、深潛得計些。看淋漓醉墨，神情自足，摩挲雄劍，肝膽無邪。渭水煙蓑，營丘繡袞，出處何嘗有異耶。今何在，但素蟾東出，紅日西斜。
齊天樂
作者：陳深（宋）

秋濤欲漲西陵渡，江亭曉來雄觀。帝子吹笙，洛妃起舞，應喜蓬宮仙誕。鬥墟東畔。望縹緲星槎，來從河漢。明月樓臺，繡筵重啟曼桃宴。莊椿一樹翠色，五枝芳桂長，金蕊玉幹。自笑狂疏，尊前起壽，不似衛郎溫潤。一卮泛滿。羨彭澤風流，醉巾長岸。老圃黃花，清香宜歲晚。
西江月
作者：陳深（宋）

龍沫流芳旎旎，犀沈鋸削霏霏。薇心玉露練香泥。厭盡人間花氣。銀葉初溫火緩，金猊靜嫋煙微。此時清賞只心知。難向人前舉似。
虞美人
作者：陳深（宋）

玉搔斜壓烏雲墮。拄頰看書臥。開元天子惜娉婷。一笑嫣然何事、便傾城。馬嵬風雨歸時路。豔骨銷黃土。多情誰寫書畫中。江水江花千古、恨無窮。
洞仙歌
作者：陳深（宋）

銀波湛碧，遙泛仙槎早。婺宿熒煌瑞雲曉。慶芳傳丹桂，歡動連枝，稱壽處，一簇蓬萊翠窈。步虛聲宛轉，清澈瑤壇，疑是鈞霄鳳音渺。正金姥、禮虛皇，天階淨，涼入綃衣風嫋。想金書、秘字賜長生，進九醞霞卮，練顏長好。
少年遊
作者：劉鉉（宋）

石榴花下薄羅衣。睡起卻尋棋。未省高低，被伊春筍，拈了白玻璃。釧脫釵斜渾不省，意重子聲遲。對面痴心，只愁收局，腸斷欲輸時。
蝶戀花
作者：劉鉉（宋）

人自憐春春未去。萱草石榴，也解留春住。只道送春無送處。山花落得紅成路。高處鶯啼低蝶舞。何況日長，燕子能言語。付與光陰相客主。晴雲又卷西邊雨。
烏夜啼
作者：劉鉉（宋）

垂楊影裡殘紅。甚匆匆。只有榴花、全不怨東風。暮雨急。曉鴉溼。綠玲瓏。比似茜裙初染、一般同。
賀新郎
作者：梁明夫（宋）

萬里朝天去。見潯陽江上，風引仙舟淮浦。到得玉階方寸地，歷歷蒼生辛苦。要盡活、江南一路。晝繡歸來沾御渥，聽邦人、簫鼓迎初度。龜與鶴，亦掀舞。前身定是磻溪呂。笑當時、八十始卜，非熊非虎。試數行年逢革卦，革命正逢湯武。真千載、風雲會遇。擬向廬山招五老，詣道山、同獻蓬萊賦。仍剪菊，薦秋露。
鵲橋仙
作者：梅坡（宋）

華桐日永，泛蘭風細，節近朱明十日。玉麟何事吐書來，瑞世應、文章東壁。綠衣戲彩，金樽酌醴，蘭玉階庭森列。更看千歲樹青青，管取並、三槐手植。
滿江紅
作者：梅坡（宋）

天佑生賢，安排個、麥秋六日。人盡道、英雄慷慨，中興人物。佛祖慶生宜後兩，洞賓初度猶遲七。欲急流勇退作神仙，如何得。州縣考，勞書績。東西府，今虛席。看臺星北拱，壽星南極。即見紫泥書下逮，須還玉筍班頭立。願得君、千載慶風雲，齊箕翼。
水調歌頭
作者：梅坡（宋）

五月進農黍，三葉換階蓂。不知今夕何夕，嵩嶽慶生申。蓮幕泮宮小試，花懸二車遍歷，所至藹芳聲。一札頒明詔，千里寄專城。席方溫，邊報警，塞飛塵。腹中數萬兵甲，笑卻狄人兵。金印明年如鬥，黃閣有人引類，闊步到公卿。遙拜祝椿算，長願侍楓宸。
千秋歲引
作者：梅坡（宋）

兩葉蓂開，千年桃熟，恰近秋期十三日。壽星輝映福星現，壽山高對城山立。蕊宮仙，王母宴，瑤池客。齊勸芳樽斟玉液。齊唱新詞翻玉笛。歲歲今朝陪燕集。榮華富貴長年出，重重錦上花添色。謝庭蘭，燕山桂，登科必。
驀山溪
作者：徐觀國（宋）

儒官措大，是官曰都得做。宰相故崇下，呼召也須同，太原公子，能武又能文，閒暇裡，抱琴書，車馬時相過。樽開北海，減請還知麼。叵耐這點徒，剛入詞、把人點汙。儒冠屈辱，和我被幹連，累告訐，孟嘗君，帶累三千個。
漁家傲
作者：某邑妓（宋）

十月小春梅蕊破。
失調名
作者：阮郎中（宋）

東風捻就，腰兒纖細。系的粉裙兒不起。近來只慣掌中看，忍教在、燭花影裡。更闌應是，酒紅微褪。暗蹙損、眉兒嬌翠。夜深著兩小鞋兒，靠那個、屏風立地。
失調名
作者：吳某（宋）

剪羅幡兒，斜插真珠髻。
南鄉子
作者：吳某（宋）

樓臺裡、東風淡蕩。
南鄉子
作者：吳某（宋）

乍卷珠簾新燕入。
多麗
作者：吳某（宋）

幾聲天外歸鴻。
漁家傲
作者：吳某（宋）

鶗鴂一聲初報曉。
蝶戀花
作者：俞克成（宋）

夢斷池塘驚乍曉。百舌無端，故作枝頭鬧。報道不禁寒料峭。未教舒展閒花草。盡日簾垂人不到。老去情疏，底事傷春瘦。相對一樽歸計早。玉山不減巫山好。
萬年歡
作者：胡浩然（宋）

燈月交光，漸輕風布暖，先到南國。羅綺嬌容，十里絳紗籠燭。花豔驚郎醉目。有多少、佳人如玉。春衫袂，整整齊齊，內家新樣妝束。歡情未足。更闌謾勾牽舊恨，縈亂心曲。悵望歸期，應是紫姑頻卜。暗想雙眉對蹙。斷絃待、鸞膠重續。休迷戀，野草閒花，鳳簫人在金谷。
東風齊著力
作者：胡浩然（宋）

殘臘收寒，三陽初轉，已換年華。東君律管，迤邐到山家。處處笙簧鼎沸，會佳宴、坐列仙娃。花叢裡，金爐滿爇，龍麝煙斜。此景轉堪誇。深意祝、壽山福海增加。玉觥滿泛，且莫厭流霞。幸有迎春壽酒，銀瓶浸、幾朵梅花。休辭醉，園林秀色，百草萌芽。
送入我門來
作者：胡浩然（宋）

荼壘安扉，靈馗掛戶，神儺烈竹轟雷。動念流光，四序式週迴。須知今歲今宵盡，似頓覺明年明日催。向今夕，是處迎春送臘，羅綺筵開。今古遍同此夜，賢愚共添一歲，貴賤仍偕。互祝遐齡，山海固難摧。石崇富貴籛鏗壽，更潘岳儀容子建才。仗東風盡力，一齊吹送，入此門來。
春霽・秋霽
作者：胡浩然（宋）

遲日融和，乍雨歇東郊，嫩草凝碧。紫燕雙飛，海棠相襯，妝點上林春色。黯然望極。因人天氣渾無力。又聽得。園苑，數聲鶯囀柳陰直。當此暗想，故國繁華，儼然遊人，依舊南陌。院深沈、梨花亂落，那堪如練點衣白。酒量頓寬洪量窄。算此情景，除非殢酒狂歡，恣歌沈醉，有誰知得。
滿庭芳
作者：胡浩然（宋）

瀟灑佳人，風流才子，天然分付成雙。蘭堂綺席，燭影耀熒煌。數輻紅羅繡帳，寶妝篆、金鴨焚香。分明是，芙蕖浪裡，一對浴鴛鴦。歡娛，當此際，山盟海誓，地久天長。願五男二女，七子成行。男作公卿將相，女須嫁、君宰侯王。從茲去，榮華富貴，福祿壽無疆。
小衝山・小重山
作者：宋豐之（宋）

花樣妖嬈柳樣柔。眼波流不斷、滿眶秋。窺人佯整玉搔頭。嬌無力，舞罷卻成羞。無計與遲留。滿懷禁不得、許多愁。一溪春水送行舟。無情月，偏照水東樓。
風中柳・謝池春
作者：孫夫人（宋）

銷滅芳容，端的為郎煩惱。鬢慵梳、宮妝草草。別離情緒，待歸來都告。怕傷郎、又還休道。利鎖名韁，幾阻當年歡笑。更那堪、鱗鴻信杳。蟾枝高折，願從今須早。莫辜負、鳳幃人老。
滿庭芳
作者：陳若晦（宋）

五洞深沈，九峰迴抱，望中雲漢相侵。暮春天氣，宮殿翠煙深。一片山光澹淨，溪月上、碧水浮金。環樓杪，仙人度曲，空外響虛音。龍香，時暗引，青鸞白鶴，飛下秋陰。露華冷、環珠點綴瑤林。猶記華胥夢斷，從別後、幾許追尋。人間世，逝川東注，紅日又西沈。
摸魚兒
作者：徐一初（宋）

對茱萸、一年一度。龍山今在何處。參軍莫道無勳業，消得從容尊俎。君看取。便破帽飄零，也博名千古。當年幕府。知多少時流，等閒收拾，有個客如許。追往事，滿目山河晉土。徵鴻又過邊羽。登臨莫上高層望，怕見故宮禾黍。觴綠醑。澆萬斛牢愁，淚閣新亭雨。黃花無語。畢竟是西風，朝來披拂，猶憶舊時主。
聲聲慢
作者：吳叔（宋）

煙橫山腹，雁點秋容。
沁園春
作者：陳彥章妻（宋）

記得爺爺，說與奴奴，陳郎俊哉。笑世人無眼，老夫得法，官人易聘，國士難媒。印信乘龍，夤綠葉鳳，選似揚鞭選得來。果然是，西雍人物，京樣官坯。送郎上馬三杯。莫把離愁惱別懷。那孤燈只硯，郎君珍重，離愁別恨，奴自推排。白髮夫妻，青衫事業，兩句微吟當折梅。彥章去，早歸則個，免待相催。
憶秦娥
作者：鄭文妻（宋）

花深深。一鉤羅襪行花陰。行花陰。閒將柳帶，細結同心。日邊訊息空沈沈。畫眉樓上愁登臨。愁登臨。海棠開後，望到如今。
鷓鴣天
作者：劉鼎臣妻（宋）

金屋無人夜剪繒。寶釵翻作齒痕輕。臨行執手殷勤送，襯取蕭郎兩鬢青。聽囑付，好看承。千金不抵此時情。明年宴罷瓊林晚，酒面微紅相映明。
柳梢青
作者：張任國（宋）

掛起招牌。一聲喝采，舊店新開。熟事孩兒，家懷老子，畢竟招財。當初合下安排。又不豪門買呆。自古道、正身替代，見任添差。
卜算子
作者：福建士子（宋）

月上小樓西，雞唱霜天曉。淚眼相看話別時，把定纖纖手。伊道不忘人，伊卻都忘了。我若無情似你時，瞞不得、橋頭柳。
水調歌頭
作者：鍾辰翁（宋）

皓皓一何潔，更暴以秋陽。秋毫塵滓，如何浣得這肝腸。況對金風初度，酌彼銀河靜浴，六月凜冰霜。精白生來別，日月許爭光。清明朝，清要路，遍流芳。澄清閩嶠，姑命申伯式南邦。洗得甲兵靜了，去作讀書元帥，卻入相吾皇。清問同天老，俾爾壽而昌。
齊天樂
作者：鍾辰翁（宋）

南牆槐竹風搖翠。歡聲為誰吹起。水秀龜神，松清鶴健，人在蓬壺深處。金猊噴霧。睹鬢雪青歸，臉霞紅駐。一點壽星，分明光照梅花樹。三年冰櫱清苦。這長生富貴，天應分付。經閱黃庭，鼎烹丹井，心事澹然如水。東山霖雨。正出洗太虛，未容別墅。紫詔飛來，玉堂鏘步武。
沁園春
作者：蕭仲芮（宋）

五馬南來。一騎東馳，詔黃已催。正尋幽擇勝，閒邊點檢，吟風弄月，忙處徘徊。玉井蓮房，碧筒酒熟，趁得長年千歲杯。杯浮處，正芒寒南極，色映三臺。明光殿北屏門，記御筆親題名姓來。看河東召入，韓侯歸覲，通班玉筍。穩上鸞臺。作漢元功，繼唐八葉，綠鬢依然晝繡回。安排了，待秋風先看，雙桂聯魁。
沁園春
作者：陳士豪（宋）

把酒西湖，問梅一笑，為誰試花。有淡庵人品，精忠許國，文昌地位，清白傳家。鸞檢封芝，麟符剖竹，立馬嘶風催戍瓜。從今好，聽夜郎江上，譙鼓喧歈。雌堂玉暖吳娃。向燕寢香中早放衙。但一麾十里，風清畫戟，五溪六詔、雲擁高牙。褒璽疏榮，鋒車趣召，萬壽杯中色翠霞。何須更，問武陵玉屑，勾漏丹砂。
沁園春
作者：趙通判（宋）

賀白文章，英衛規模，簪纓世家。更襟懷，芳潤光風齊月，筆端奇偉，春藻天葩。課最嚴城，升班清禁，蔽芾棠陰人競誇。爭知道，富恩波袞袞，萬頃無涯。清輝庭桂方花。映瀲灩仙杯浮紫霞。慶雲龍風虎，明良際會，鴻動駿業，重疊輝華。壽挹南峰，福迎廬水，未羨還丹九轉砂。從此去，看腰黃眼赤，迤邐堤沙。
念奴嬌
作者：趙汝恂（宋）

金塘瑞溢，愛琉璃十頃，風漪搖碧。玉女三千擎翠蓋，簇擁芙蓉仙伯。鸞鶴迴翔，龍蛇飛動，醉墨揮仙筆。磨崖書壽，分明知是今日。應為今日生申，銀鉤照坐，光滿圖書壁。竹馬兒童傳好語，小住湖山開國。玉璽成文，金蓮賜封，劍履登玄石。丹砂九轉，功成依舊頭黑。
賀新涼・賀新郎
作者：石麟（宋）

一騎飛來速。報平山、將頒鳳檢，寵分符竹。自是平淮勳名在，姓字屏風紀錄。正欲革、潢池風俗。古括久思賢太守，待東山、一起蒼生福。唐李段，追芳躅。橫舟竹下憑青鹿。慶生朝、稱觴藹藹，履珠簪玉。爭奈回溪民望切，計日帶牛佩犢。便合早、秣騶脂轂。聖眷處公猶未愜，俟朱幡、才下鋒車趣。符已兆，臺星六。
金縷詞・賀新郎
作者：石麟（宋）

欲上南樓壽。記當年、祥佔玉燕。一陽生候。今數書雲猶七日，宮線未添刺繡。便草就、壽詞盈袖。合捧金荷稱鶴算，想華堂、剩醉眉春酒。慚斐句，為觴侑。功名八稚年方少。自歸來、陶廬蔣徑，菊松為友。軒築易安栽花葯，不墜家聲五柳。況滿砌、芝蘭爭秀。歲歲斑斕衣戲處，老人星、一點輝南鬥。顧對此，共長久。
水調歌頭
作者：石麟（宋）

九葉仙茅秀，旬浹一陽生。中山瑞氣和暖，融作玉壺春。昨夜洪臨跨鶴，翌早綠華驂鳳，今日嶽生申。須信神仙侶，引從降蓬瀛。文中虎，壽中鶴，酒中鯨。一門盛事相繼，橋梓奮鵬程。應羨華堂燕處，許大規摹涵養，大器晚方成。醒後宮花句，佇看賦瓊林。
鷓鴣天
作者：石麟（宋）

欲壽中山不老仙。壽詞更擬辦千篇。九蓂日秀堯階地，五色雲祥魯觀天。吟逸老，醉逃禪。香傳丹桂子孫賢。莫言大器韜藏久，猶是梁魁擢第年。
水調歌頭
作者：石麟（宋）

日暖唐宮繡，雲絢魯臺觀。九葉仙茅方茂，瑞氣靄中山。逸老堂前戲彩，新抱玄孫彌月，紅字寫眉間。八十慶公壽，添撇更成千。壽中星，人中傑，酒中仙。功名富貴，事業分付子孫賢。贏得濠梁真樂，剩有陶園佳趣，杖屨日安閒。第恐非熊兆，好事逼新年。
滿江紅
作者：黃通判（宋）

太守風流，管領盡、十分春色。開藩了、萬花妝就，舒長化國。太白方觀宮錦樣，老人又現端門側。聽螺州、千里沸觀聲，春無極。龍種貴，蟾宮客。熊軾彥，魚書直。更精神天賦，寒光停碧。寶篆定膺銅狄數，金樽好按梁州拍。待予環、赤舄映貂蟬，頭方黑。
念奴嬌
作者：高子芳（宋）

蔥蔥佳氣，人都道、今日垂弧令旦。怪得歡聲如鼎沸，準擬華堂開宴。三虎容儀，二喬態度，爭捧金盃勸。瑤池王母，何妨引領仙眷。況有道骨仙風，靈丹秘決，鐘鼎何心戀。卻笑玉階軒冕客，難脫功名羈絆。蕭散陶籬，徜徉裴野，風月堪為伴。拳拳祝頌，壽齡期等龜算。
菩薩蠻
作者：高子芳（宋）

去年曾祝夫人壽。今歲也又還依舊。鬢綠與顏朱。神仙想不如。骨相真難老。疑是居蓬島。那更舞霓裳。笙歌溢畫堂。
沁園春
作者：蕭仲（宋）

笑問鷗盟，所不同心，有如大江。念淵明漫仕，雖輕鬥粟，絃歌有得，難慕柴桑。相業流芳，元樞新躅，拈作先生一瓣香。長生酒，仗西風桂子，吹到河陽。湘江。笑綰銅章。便好築綿州六一堂。看千年遼鶴，重歸故里，一般明月，又上瀟湘。橐紫翻荷，官黃書詔，不待陰成蔽芾棠。中書考，更侯封酇國，湯沐寧鄉。
洞仙歌
作者：熊德修（宋）

洪崖仙裔，接武浮丘袂。佩玉長裾下塵世。東尋山水，獨抱一琴來錦裡。不犯人間宮祉。城山堂宇靜，百丈樓高，湖海元龍浩然氣。初度啟初筵，晝永堂垂，笙鶴鏗、轟出雲際。問雅樂、何時獻三雍，待漢殿明年，日長風細。
滿江紅
作者：範飛（宋）

律轉黃鐘，堯蓂尚、零星一葉。人盡道、當年此日，誕生豪傑。我是君家門下士，三年屢獻陽春雪。更此行、騎鶴上揚州，恩稠疊。君有子，文章伯。君有女，誇才色。更風流醞藉，東床佳客。胥祝長生兒祝壽，玉杯舉罷金盃接。願年年、長醉臘前梅，梅梢月。
沁園春
作者：程和仲（宋）

呼伯雅來，滿進松精，致壽於公。況富矣錦囊，吟邊得句，森然武庫，書裡稱雄。亭長新封，畝宮雅趣，一笑侯王名位穹。閒官守，任平章批抹，明月清風。年年申慶桑蓬。幸至節今晨恰又逢。想靄靄其祥，瑞雲闓兆，綿綿之算，線日增紅。一段文章，三千功行，名在長生寶籙中。人間窄，待驂鸞駕鶴，上祝融峰。
賀新郎
作者：詠槐（宋）

綠長階蓂九。近黃鍾、薰晴愛日，漸添宮繡。乾鵲簷頭聲聲喜，催與東屏祝壽。怪一點、星明南鬥。玉燕當年儲瑞氣，記垂弧、共醉蓬萊酒。無傑語，為觴侑。英風耿耿拿雲手。向青春、蟾宮已步，桂香盈袖。卻要詩書成曲糵，醞釀錦心繡口。待匣裡、青萍雷吼。今日功名乘機會，笑談間、首入英雄彀。看父子，繼藍綬。
渡江雲
作者：陳夢協（宋）

瑞雲濃，縹緲弦月當庭，天香滿院。玉女傳言，把真珠簾卷。擁鵲橋仙，引江城子，醉蓬萊宴。吹紫玉簫，唱黃金縷，按拍聲聲慢。晝錦堂前，傾杯為壽，祝快活年，應天長遠。喜似孃兒，解稱人心願。夢蘭蕙芳，種宜男草，丹鳳吟非晚。更步蟾宮，宴瓊林日，漢宮春暖。
鷓鴣天
作者：劉清之（宋）

柳色青青罩翠煙。花光灼灼映臨川。欲知窈窕呈祥日，恰近清明淑景天。浮瑞靄，慶真仙。不須男女祝椿年。異時早約西王母，剩折蟠桃薦壽筵。
菩薩蠻
作者：王紹（宋）

天正朔旦開新曆。吾家伯父長生日。蘭玉傍庭階。稱觴特地來。後年逢七十。今歲瞻南極。南極壽星宮。分明矍鑠翁。
清平樂
作者：程節齋（宋）

吾家三母。先後相為壽。管領諸郎盡明秀。都是婺女星宿。華筵今日居先。適逾甲子周天。敬以莊椿為祝，舉觴我願年年。
木蘭花・玉樓春
作者：程節齋（宋）

瑤池開宴後，問甚處、賦蟠桃。有砌底芝蘭，澗邊蘋藻，淑德方高。閨中秀、林下氣，是尋常空委蓬蒿。相映魚軒黃綬，行膺鸞錦金羅。自慚半子誤恩多。所祝意如何。願臺星旁映，壽星齊照，樂自陶陶。芝田閬風何在，但從今、歲歲此高歌。敬上一卮為壽，神仙九醞香醪。
沁園春
作者：程節齋（宋）

髧彼兩髦，未幾見兮，突而弁兮。記昔年犀玉，奇資秀質，今朝簪佩，豐頰修眉。滿面春風，一團和氣，發露胸中書與詩。人都羨，是君家駒子，天上麟兒。畫堂人物熙熙。會簪履雍容舉慶宜。看筮日禮賓，陳鍾列俎，三加致祝，一獻成儀。綠鬢貂蟬，朱顏豸角，早有君臣慶會期。榮冠帶，看綬懸若若，印佩累累。
水調歌頭
作者：程節齋（宋）

秋色正瀟灑，佳氣夜充閭。人傳好語，君家門左正垂弧。畢萬從來有後，釋氏果然抱送，丹穴鳳生雛。未作湯餅客，先寫弄獐書。參軍婦，賢相敵，古來無。鍾奇毓秀，應是積善慶之餘。想見珠庭玉角，表表出群英物，我已預知渠。他日容相顧，啼看定何如。
沁園春
作者：程節齋（宋）

自古人言，慶在子孫，端有由來。看長庚孕李，昴星佐漢，福從人召，瑞自天開。曾憶當年，乃翁熊夢，豈在區區春祀禖。祗憑個、仁心積累，厚德栽培。天工信巧安排。試說與君當一笑哉。記年時此際，嗷嗷萬口，俾之粒食，活及嬰孩。歲始星周，事還好在，故遣麒麟出此胎。何須問，是興宗必矣，業廣基恢。
沁園春
作者：程節齋（宋）

三百篇詩，三十六篇，以祈壽言。惟上天所佑，錫之君子，中心豈弟，蓋有仁存。允矣我公，韋平世胄，學問於茲有本原。臨民處，看精神秋徹，氣宇春溫。由來淑景中分。第一日桑弧掛左門。是賦受不凡，仁而宜壽，笑渠諂子，徒費辭繁。命匪在天，算非由數，我只把公心地論。從今去，管亟登槐棘，福遍乾坤。
木蘭花慢
作者：程節齋（宋）

西風吹昨夢，直飛上、廣寒宮。見絳節霓旌，常娥延佇，玉立雙童。殷勤桂枝分付，卻為言、當日有仙翁。謫墮人間幾載，只今恰掛桑蓬。佳音未返碧樓空。青鳥耗難通。聞洞府已成，南州占斷，皓月光風。前期十日佳席，倩一言、為寫此清衷。三島十洲佳致，奈何攜近塵籠。
水調歌・水調
作者：程節齋（宋）

養氣兼養勇，豈不丈夫哉。何人剛欲鬥力，謾向此間來。莫論施身文繡，看取兼人膽諒，胸次盡嵬嵬。獨步登壇後，諸子盡輿臺。笑渠儂，身賁育，伎嬰孩。虛嬌自恃，未識金德木雞才。始也旁觀退聽，少則直前交臂，智與力俱摧。世有賞音者，為唱凱歌回。
水調歌・水調
作者：程節齋（宋）

都尉部千弩，舊事漢材官。連拳一臂三石，夜半破陰山。曾使中有捫足，造次摧堅挫銳，分白辱寵涓。省括一機耳，人未識黃間。錦為標，雖有戲，技為難。疾飛兩箭，兄弟齊奪姓名還。虎帳有籌第一，龍榜預佔雙捷，底事足榮觀。未數蹶張輩，容易立朝端。
步蟾宮
作者：張仲殊（宋）

笙歌喜慶爭催曉。篆煙舞、龍鸞縹緲。香羅上、不畫壽仙人，獻一段、長生壽草。一心一意同歡笑。兩心事、卒難得了。教傳語、天上太白星，剩借取、幾千年好。
好事近
作者：吳氏2（宋）

臘近漸知春，已有早梅堪折。況是誕辰佳宴，擁笙簧羅列。玉杯休惜十分斟，金爐更頻爇。連理願同千歲。看蟠桃重結。
賀新涼・賀新郎
作者：吳編修（宋）

出處男兒事。甚從前、說著淵明，放高頭地。點檢柴桑無剩粟，未肯低頭為米。算此事、非難非易。三十年間如昨日，秀才瞞、撰到專城貴。飽共暖，已不翅。旁人問我歸耶未。數痴年、平頭六十，更須三歲。把似如今高一著，更好聞雞禁市。總不似、長伸腳睡。六月荷風薌州路，北螺山、別是般滋味。今不去，視江水。
八聲甘州
作者：吳編修（宋）

系酒船、夜入古江樓，渾莫辨西東。嘆從前眼底，一丁不識，四海曾空。老去休休莫莫，誰識舊元龍。尚解被襟去，賦大王雄。回首演仙高處，問赤松無恙，舍子何從。便不然學稼，猶有相牛翁。小婆娑、東家故舍，也著儂、四下二之中。薌州外溪風山月，鷗鷺盟同。
摸魚兒
作者：吳編修（宋）

予何人、此何時節，駕言我欲行志。青原煮豆然萁後，誰豢龍蛇赤子。心為碎。寬底是、翻疑又怕嚴底是。吾方左計。冷眼別人看，畏首畏尾，身復尚餘幾。陶元亮，自古真奇男子。督郵尚若人耳。秋風一曲柴桑路，新秫炊香正美。黃鵠起。見說道、山光潭影皆歡喜。晴窗靜倚。還我向來高，仙人羽客，別有一天地。
念奴嬌
作者：趙龍圖（宋）

吾今老矣。好歸來、了取青山活計。甲子一週餘半紀，諳盡人間物理。婚嫁隨緣，田舍粗給，知足生慚愧。心田安逸，自然綽有餘地。還是初度來臨，葛巾野服，不減貂蟬貴。門外風波煙浪惡，我已收心無累。弟勸兄酬，兒歌女舞，落得醺醺醉。滿堂一笑，大家百二十歲。
沁園春
作者：竹林亭長（宋）

自笑生身，歷事以來，垂六十年。今浮湛閭里，半非識面，交遊朋友，各色華顛。富貴不來，少年已去，空見悠悠歲月遷。雖然是，只壯心一點，猶自依然。新陽又長天邊。人指似山間詩酒仙。算胸次崔嵬，不勝百榼，筆端枯槁，難足千篇。隱几杖藜，相耕聽誦，聊看諸郎相後先。餘何□，但讀書煮茗，日晏高眠。
滿庭芳
作者：楊樵雲（宋）

只道空煙，又疑流水，依依卻是行雲。瞭然相對，又是夢紛紜。半面春風圖畫，黃金在、難鑄昭君。溪橋斷，梅花晴雪，端的白三分。真真。難喚醒，三年抽藕，織得榴裙。甚徘徊窺鏡，交翼鸞文。一片飛花來去，並刀快、翦取晴紋。無情處，分明著眼，強半帶春醺。
水龍吟
作者：楊樵雲（宋）

多情不在分明，繡窗日日花陰午。依依雲絮，溶溶香雪，覷他尋路。一滴東風，怎生消得，翠苞紅栩。被疏鐘敲斷，流鶯喚起，但長記、弓彎舞。定是相思入骨，到如今、月痕同醉。教人枉了，若還真個，匆匆如此。全未惺鬆，纈紋生眼，胡床猶據。算從前、總是無憑，待說與、如何寄。
小樓連苑・水龍吟
作者：楊樵雲（宋）

一枝斜墮牆腰，向人顫嫋如相媚。是誰翦取，斷雲零玉，輕輕妝綴。不是幽人，如何能到，水邊沙際。又匆匆過了，春風半面，盡長把、重門閉。只管相思成夢，道無情、又關鄉意。蒼苔半畝，如今已是，鹿胎田地。甚欲追陪，卻嫌花下，翠環解語。待何時月轉，幽房醉了，不教歸去。
木蘭花慢
作者：劉應雄（宋）

梅妝堪點額，覺殘雪、未全消。忽春遞南枝，小窗明透，漸褪寒驕。天公似憐人意，便挽回、和氣做元宵。太守公家事了，何妨銀燭高燒。旋開鐵鎖粲星橋。快燈市、客相邀。且同樂時平，唱彈絃索，對舞纖腰。傳柑記陪佳宴，待說來、須更換金貂。只恐出關人早，雞鳴又報趣朝。
鎖窗寒・瑣寒窗
作者：曾隸（宋）

繡額雲橫，銀鉤月小，綠楊庭院。疏明滿幅，永晝未忺高卷。愛空紋、巧勻曲波，弄晴日色花陰轉。任篩金影碎，輕敲簷玉，礙雙飛燕。凝見。窗留篆影，六曲雕闌，翠深絳淺。香風暗度，不隔嬌松鶯囀。似無情、重霧下垂，嫩桃想像添笑臉。望瑤階、窣地雙鴛，注盻金蓮遠。
解連環
作者：黃水村（宋）

鳳樓倚倦。正海棠睡足，錦香衾軟。似不似、霧閣雲窗，擁絕妙靈君，霎時曾見。屏裡吳山，又依約、獸環半掩。到教人覷了，非假非真，一種春怨。遊絲落花滿院。料當時、錯怪杏梁歸燕。記得栩栩多情，似蝴蝶飛來，撲翻輕扇。偷眼簾帷，早不見、畫眉人面。但凝紅生半臉，枕痕一線。
霓裳中序第一
作者：姜個翁（宋）

園林罷組織。樹樹東風翠雲滴。草滿舊家行跡。時聽得聲聲，曉鶯如覓。愁紅半溼。煞憔悴、牆根堪惜。可念我、飄零如此，一地送岑寂。龜石。當年第一。也似老、人間風日。餘葩選甚顏色。羞拈江南，斷腸詞筆。留春渾未得。翻些入、啼鵑夜泣。清江晚，綠楊歸思，隔岸數峰出。
滿江紅
作者：彭芳遠（宋）

愁滿關山，又吹得、蘆花雪深。西樓外、天低水湧，龍挾秋吟。回首人間無此曲，數峰江上落餘音。似斷雲、飛絮兩悠悠，何處尋。江南路，晴又陰，聲韻改，淚盈襟。自中郎去後，羽泛商沈。牛背斜陽添別恨，鸞膠秋月續琴心。待醉騎、黃鶴度蒼寒，霜滿林。
滿江紅
作者：戴山隱（宋）

醉倚江樓，長空外、行雲遙駐。甚淒涼孤吹，含商引羽。薄夜冷侵沙浦雁，老龍吟徹寒潭雨。驀涼飈、一陣卷潮來，驚飛去。重欲聽，知何處。誰為我，胡床據。謾尋尋覓覓，凝情如許。舊日山陽空有恨，杏花明月今誰賦。恐憑闌、人有愛梅心，空愁佇。
摸魚兒
作者：李裕翁（宋）

計江南、許多風景，繁華只在晴晝。些兒淡沲衝融意，到處粘花著柳。疏雨後。更豔豔綿綿，潑眼濃如酒。飛浮宇宙。但借日浮香，隨煙著物，巧筆畫難就。惆悵處，曾記蘇堤攜手。十年驚覺回首。蒼埃霽景成陰晦，湖水湖煙依舊。凝望久。問燕燕鶯鶯，識此年華否。長門別有。脈脈斷腸人，柔情盪漾，長是為伊瘦。
憶舊遊
作者：龍端是（宋）

問南樓月色，十載相疏，何似今宵。舊雨菰蒲國，想波光雁影，遠撼沅瀟。擬蘇堤上楊柳，煙碧為誰搖。嘆庾扇塵深，胡床夢淺，翠減香銷。迢迢。謾回首，記酹酒江山，曾共金鑣。暮色沈西壘，幾狂朋來往，舟葉招招。浩歌拍手歸去，風月兩長橋。算此會何時，劉郎去後多嫩桃。
齊天樂
作者：蕭東父（宋）

扇鸞收影驚秋晚，梧桐又供疏雨。翠箔涼多，繡囊香減，陡覺簟冰如許。溫存誰與。更禁得荒苔，露蛩相訴。恨結愁縈，風刀難翦幾千縷。閒思前事易遠，悵舊歡無據，月墮湘浦。軟玉分裯，膩雲侵枕，猶憶噴蘭低語。如今最苦。甚怕見燈昏，夢遊間阻。怨殺嬌痴，綠窗還嚏否。
昭君怨
作者：王從叔（宋）

門外春風幾度。馬上行人何處。休更卷朱簾。草連天。立盡海棠花月。飛到荼䕷香雪。莫怪夢難成。夢無憑。
阮郎歸
作者：王從叔（宋）

風中柳絮水中萍。聚散兩無情。斜陽路上短長亭。今朝第幾程。何限事，可憐生。能消幾度春。別時言語總傷心。何曾一字真。
南柯子・南歌子
作者：王從叔（宋）

碧樹留雲溼，青山似笠低。鷓鴣啼罷竹雞啼。不曉天天何意、要梅肥。昨日穿新葛，今朝御夾衣。思家懷抱政難為。只恐歸來憔悴、卻羞歸。
浣溪沙
作者：王從叔（宋）

水月精神玉雪胎。乾坤清氣化生來。斷橋流水領春回。昨夜醉眠苔上石，天香冉冉下瑤臺。起來窗外見花開。
秋蕊香
作者：王從叔（宋）

薄薄羅衣乍暖，紅入酒痕潮面。絮花舞倦帶嬌眼。昨夜平堤水淺。故人信斷風箏線。誤歸燕。夢魂不怕山路遠。無奈棋聲隔院。
鳳凰臺上憶吹簫
作者：吳元可（宋）

更不成愁，何曾是醉，豆花雨後輕陰。似此心情自可，多了閒吟。秋在西樓西畔，秋較淺、不似情深。夜來月，為誰瘦小，塵鏡羞臨。彈箏，舊家伴侶，記雁啼秋水，下指成音。聽未穩、當時自誤，又況如今。那是柔腸易斷，人間事、獨此難禁。雕籠近，數聲別似春禽。
楊州慢
作者：吳元可（宋）

露葉猶青，巖花遲動，幽幽未似秋陰。似梅風帶溽，吹度長林。記當日、西廊共月，小屏輕扇，人語涼深。對清觴，醉笑醒顰，何似如今。臨高欲賦，甚年來、漸減狂心。為誰倚多才，難憑易感，早付銷沈。解事張郎風致，鱸魚好、歸聽吳音。又夜闌聞笛，故人忽到幽襟。
採桑子
作者：吳元可（宋）

江南二月春深淺，芳草青時，燕子來遲。翦翦輕寒不滿衣。清宵欲寐還無寐，顧影顰眉。整帶心思。一樣東風兩樣吹。
浪淘沙
作者：吳元可（宋）

淺約未曾來。一逕蒼苔。緗桃無數棘花開。怪得閉門機杼靜，挑菜初回。幽樹鳥聲催。欲去徘徊。□□別久易相猜。幽緒一晴無處著，戲打青梅。
永遇樂
作者：李太古（宋）

玉砌標鮮，雪園風致，似曾相識。蟬錦霞香，烏絲雲溼，吹渴蟾蜍滴。青青白白，關關滑滑，寒損銖衣狂客。盡聲聲、不如歸去，歸也怎生歸得。含桃紅小，香芹翠軟，惆悵宜城山色。百折浮嵐，幾灣流水，那一些兒直。落花情味，露花魂夢，蒲花訊息。撫纖眉，織烏西下，為君凝碧。
戀繡衾
作者：李太古（宋）

桔花風信滿院香。摘青梅、猶自怕嘗。向綠密、紅疏處，喜相逢、飛下一雙。堪憐堪惜還堪愛，喚青衣、推上繡窗。暗記得、憑肩語，對菱花、啼損晚妝。
南歌子
作者：李太古（宋）

月下秦淮海，花前晏小山。二仙仙去幾時還。留得月魂花魄、在人間。河漢流旌節，天風嫋珮環。滿空香霧溼雲鬟。何處一聲橫笛、杏花寒。
虞美人
作者：李太古（宋）

西風海色秋無際。雙淚如鉛水。白羊成隊夢初平。掛杖敲雲、雲外曉鴻驚。小瓊閒抱銀箏笑。問有芳卿否。玉書分付莫開封。明日人間臨水、拾流紅。